சின்னான் ஊர் மந்தையை அடைந்தபோது பொழுது சாயத் தொடங்கி இருந்தது. அந்த நேரம் தான் பஸ் நிறுத்தத்துக்கு எதிரிலிருக்கும் மஹபூப் பாஷா டீ கடையின் உரிமையாளரும் அந்த ஊரின் ஏக போக அறுசுவை அரசுமான ரகீம் பாய் சூடான பஜ்ஜி வகைகளை எண்ணையிலிருந்து விடுவித்து அதற்கென வருடக்கணக்கில் இருக்கும் கண்ணாடி பெட்டியினுள் கொட்டத் தொடங்கினார். அதை எப்பொழுதும் பார்த்துக்கொண்டே இருக்க சின்னானுக்கு பிடிக்கும். அவர் பஜ்ஜியை எடுத்து கொட்டுவதை தூண்டிலில் மீன்களைப் பிடித்து தொட்டியில் மாற்றுவதை போல இருக்கும் அவனுக்கு. என்றைக்குமே கொஞ்ச நேரம் அவர் பஜ்ஜி போடுவதை பார்த்து விட்டு தான் சாப்பிடுவது சின்னானின் பழக்கம்.